Eskom se bedryfshoof wéér ondersoekJan Oberholzer. Foto: Eskom/Twitter Eskom het ŉ ondersoek van stapel gestuur ná bewerings van korrupsie en viktimisering deur sy bedryfshoof, Jan Oberholzer. Eskom het in ŉ verklaring gesê hy het korrespondensie van Corruption Watch en Saftu ontvang waarin bewerings teen Oberholzer gemaak word. “Albei organisasies noem dieselfde bron, ŉ Eskom-werknemer wat ŉ beëdigde verklaring by die kommissie van ondersoek na staatskaping ingedien het, as die persoon wat die bewerings aan die lig gebring het. In die korrespondensie doen die organisasies ŉ beroep op die Eskom-direksie om in te gryp en op te tree om die fluitjieblaser te beskerm,” lui Eskom se verklaring. Volgens Corruption Watch het die fluitjieblaser reeds in Junie 2019 die beëdigde verklaring ingedien en gaan hy voort om saam met die kommissie te werk. “Die fluitjieblaser het ook in September 2019 ŉ formele grief ingedien nadat hy ontevrede was oor ŉ telefoniese bespreking oor werksaangeleenthede met mnr. Oberholzer.” Eskom voer aan dat talle van die bewerings wat in die korrespondensie geopper is, nie voorheen aan die uitvoerende bestuur en die direksie van Eskom beskikbaar gestel is nie. Corruption Watch ontken dit egter. Die kragvoorsiener sê ook dat hy Oberholzer al voorheen ondersoek het en dat daar geen ongerymdhede gevind is nie. “In die lig van die nuwe aantygings soos uiteengesit in die korrespondensie van Corruption Watch en Saftu, insluitend beweerde magsmisbruik, het die raad van Eskom dringend stappe gedoen om hierdie aantygings in ŉ deursigtige proses te takel volgens Eskom se bestuursbeginsels en dissiplinêre kodes.” Volgens Eskom tree dié prosesse op ŉ billike en konsekwente wyse in werking wanneer daar prima facie-bewyse bestaan dat wangedrag gepleeg is en word dit gedoen sonder vrees, guns of vooroordeel van die posisie van die werknemer betrokke. “In die beste belang van Eskom, sowel die klaer en bedryfshoof, het die raad die dienste van ŉ onafhanklike senior advokaat bekom om die aantygings teen die bedryfshoof te ondersoek, en ná afloop van so ‘n ondersoek aanbevelings aan die raad te doen.”